Title: Návrh na uvoľnenie prostriedkov z rezervy vlády
Author: MFSR

Návrh na zníženie štátnych finančných aktív 

Vláda Slovenskej republiky na svojim zasadnutí dňa 16. marca 2011 prerokovala Program revitalizácie železničných spoločností. Súčasťou finančných, legislatívnych a organizačných opatrení štátu, ktoré sú súčasťou Programu revitalizácie, je aj započítanie pohľadávky ŽSR voči štátu za časť nekrytých strát zo zmlúv o prevádzkovaní dráh z minulých rokov. 

Konkrétne ide o vzájomné započítanie nevysporiadaných strát vyplývajúcich z protokolárneho vyhodnotenia Zmluvy o prevádzkovaní dráh za roky 2004, 2006, 2008 a 2009 s pohľadávkou štátu z titulu poskytnutej návratnej finančnej výpomoci Železniciam SR zo štátnych finančných aktív na zmiernenie dopadov globálnej a hospodárskej krízy. Návratná finančná výpomoc bola poskytnutá vo výške 69 906 393,15 €. Po zohľadnení príslušenstva (úrokov) a ďalších faktorov dosahuje nesplatená časť návratnej finančnej výpomoci k 31. máju 2011 sumu 75 549 887,55 €.

Ministerstvo financií SR v spolupráci s Ministerstvom dopravy, výstavby a regionálneho rozvoja SR pripravilo a realizovalo nasledovné opatrenia nevyhnutné na realizáciu vzájomného započítania pohľadávok štátu a ŽSR :

1. Ministerstvo dopravy, výstavby a regionálneho rozvoja SR (ďalej len „ministerstvo dopravy“) vykonalo evidenciu vedených záväzkov vo vzťahu k Železniciam SR (ďalej len „ŽSR“) v účtovníctve ministerstva dopravy a predložilo ju Ministerstvu financií SR (ďalej len „ministerstvo financií“). 

2. Po overení záväzkov a obojstrannom odsúhlasení uzavreli ministerstvá Zmluvu o prevode správy záväzkov SR voči ŽSR. Zmluvou sa bezplatne previedla správa záväzkov na ministerstvo financií, aby (ako preberajúca strana) mohlo zabezpečiť následné vysporiadanie vzájomných pohľadávok štátu na jednej a ŽSR na strane druhej. Súčasne ministerstvá uzavreli i Zmluvu o prevode správy pohľadávky štátu voči ŽSR. Zmluvy sú zverejnené v centrálnom registri zmlúv. 

3. Po overení výšky záväzkov pripravilo ministerstvo financií so ŽSR „Dohodu o započítaní vzájomných pohľadávok zmluvných strán“ uzatvorenú v zmysle ust. § 6a ods. 8 zákona č. 278/1993 o správe majetku štátu v znení neskorších predpisov a ust. § 580 a nasl. Občianskeho zákonníka. Dohoda bude podpísaná po prerokovaní príslušného materiálu na rokovaní vlády a zverejnená na centrálnom registri zmlúv. 

4. Vzájomné započítanie pohľadávok zmluvných strán bude znamenať zníženie štátnych finančných aktív (a súčasné zníženie pasív na strane štátu). V súlade s § 13 ods. 6 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov štátne finančné aktíva možno znížiť len na základe rozhodnutia vlády. Z toho dôvodu predkladá ministerstvo financií na rokovanie vlády tento materiál.